
1. A GYÓGYSZER NEVE

Decitabin EVER Pharma 50 mg por oldatos infúzióhoz való koncentrátumhoz


2. MINŐSÉGI ÉS MENNYISÉGI ÖSSZETÉTEL

A por oldatos infúzióhoz való koncentrátumhoz 50 mg decitabint tartalmaz injekciós üvegenként.

10 ml injekcióhoz való vízzel történő feloldás után a koncentrátum 5 mg decitabint tartalmaz milliliterenként.

Ismert hatású segédanyagok
0,29 mmol nátriumot (E524) tartalmaz injekciós üvegenként.

A segédanyagok teljes listáját lásd a 6.1 pontban.


3. GYÓGYSZERFORMA

Por oldatos infúzióhoz való koncentrátumhoz (por infúzióhoz).

Fehér vagy csaknem fehér, látható szennyeződésektől mentes, liofilizált por.


4. KLINIKAI JELLEMZŐK

4.1. Terápiás javallatok

A Decitabin EVER Pharma olyan, újonnan diagnosztizált – az Egészségügyi Világszervezet (WHO) besorolása szerinti – de novo vagy szekunder akut myeloid leukaemiában (AML) szenvedő felnőtt betegek számára javallott, akiknél standard indukciós kemoterápia nem alkalmazható.

4.2. Adagolás és alkalmazás

A Decitabin EVER Pharma alkalmazását kemoterápiás gyógyszerek alkalmazásában jártas orvos felügyelete mellett kell elkezdeni.

Adagolás

A Decitabin EVER Pharma egy kezelési ciklus során 20 mg/testfelület m2 adagban, intravénás infúzióban, 1 óra alatt adandó be, 5 egymást követő napon ismételve (azaz kezelési ciklusonként összesen 5 adag). A teljes napi adag nem haladhatja meg a 20 mg/m2-t, és kezelési ciklusonként a teljes dózis nem haladhatja meg a 100 mg/m2-t. Ha egy adag kimaradt, a kezelést, amilyen hamar csak lehet, folytatni kell. A ciklust a beteg klinikai válaszától és az észlelt toxicitástól függően 4 hetente kell ismételni. Ajánlott, hogy a beteg legalább 4 ciklusnyi kezelésben részesüljön, bár a teljes vagy részleges remisszió eléréséhez több mint 4 ciklusnyi kezelésre is szükség lehet. A kezelés mindaddig folytatható, amíg a beteg reagál rá, amíg az a beteg számára előnyös vagy amíg a betegség stabil állapotban tartható, azaz nincs nyilvánvaló progresszió.

Ha 4 ciklus után a beteg hematológiai értékei (pl. vérlemezkeszám vagy abszolút neutrophilszám) nem térnek vissza a kezelést megelőző szintre, vagy ha a betegség progrediál (a blasztok száma a periférián emelkedik vagy a csontvelő blasztszáma romlik), a beteg nem reagálónak (nonreszponder) tekinthető, és meg kell fontolni más, a Decitabin EVER Pharma-tól eltérő kezelési lehetőség alkalmazását.

A hányinger és hányás megelőzését célzó premedikáció rutinszerűen nem ajánlott, de szükség esetén alkalmazható.

A myelosuppressio és komplikációinak kezelése
A myelosuppressio és a myelosuppressióhoz kapcsolódó nemkívánatos hatások (thrombocytopenia, anaemia, neutropenia és lázas neutropenia) gyakoriak mind a kezelt, mind a kezeletlen AML-ben szenvedő betegeknél. A myelosuppressio komplikációi közé tartoznak a fertőzések és vérzés. A kezelés késleltethető a kezelőorvos döntése szerint, ha a betegnél myelosuppressióhoz társuló, az alábbiakban felsorolt komplikációk figyelhetők meg:

· lázas neutropenia (a testhőmérséklet ≥38,5 °C és az abszolút neutrophilszám <1000/μl),
· aktív vírus-, bakteriális vagy gombás fertőzés (azaz olyan, amely intravénás, fertőzés elleni kezelést vagy extenzív szupportív kezelést igényel),
· vérzés (25 000/μl alatti vérlemezkeszám mellett kialakuló gastrointestinalis, genitourinalis, pulmonalis vagy bármilyen központi idegrendszeri vérzés).

A Decitabin EVER Pharma-kezelés újrakezdhető, mihelyt ezek az állapotok javultak, vagy megfelelő kezeléssel (fertőzés elleni kezelés, transzfúzió vagy növekedési faktorok) stabilizálódtak.

Klinikai vizsgálatokban a Decitabin EVER Pharma-t kapó betegek megközelítőleg egyharmadánál volt szükség az adag későbbi beadására. Az adag csökkentése nem ajánlott.

Gyermekek és serdülők
A Decitabin EVER Pharma nem alkalmazható AML-ben szenvedő, 18 évesnél fiatalabb gyermekeknél és serdülőknél, mert a hatásosságot nem igazolták. A jelenleg rendelkezésre álló adatok leírása a 4.8, 5.1 és 5.2 pontban található.

Májkárosodás
Májkárosodásban szenvedő betegekkel nem végeztek vizsgálatokat. Májkárosodás esetén a dózismódosítás szükségességét nem értékelték. Ha a májfunkció romlása következik be, a betegeket gondosan ellenőrizni kell (lásd 4.4 és 5.2 pont). 

Vesekárosodás
Vesekárosodásban szenvedő betegekkel nem végeztek vizsgálatokat. Vesekárosodás esetén a dózismódosítás szükségességét nem értékelték (lásd 4.4 és 5.2 pont).
Az alkalmazás módja

A Decitabin EVER Pharma intravénás infúzióban adandó. Centrális vénás katéter nem szükséges.

Feloldás után az oldat tiszta vagy halvány opálos. Az oldat látható szemcséktől, idegen anyagoktól mentes. A gyógyszer alkalmazás előtti feloldására és hígítására vonatkozó utasításokat lásd a 6.6 pontban.

4.3. Ellenjavallatok

A decitabinnal vagy a 6.1 pontban felsorolt bármely segédanyaggal szembeni túlérzékenység.

Szoptatás (lásd 4.6 pont).

4.4. Különleges figyelmeztetések és az alkalmazással kapcsolatos óvintézkedések

Myelosuppressio
A myelosuppressio és a myelosuppressio szövődményei, beleértve a fertőzéseket és a vérzést, amelyek AML-ben szenvedő betegeknél fordulnak elő, a Decitabin EVER Pharma-kezelés mellett súlyosbodhatnak. Ezért a betegnél akár halálos kimenetelű súlyos fertőzések (bármely kórokozó, akár baktérium, akár gomba, akár vírus okozhatja) fokozott kockázata áll fenn (lásd 4.8 pont). A betegeket monitorozni kell a fertőzésre utaló jelek és tünetek észlelése érdekében, illetve azonnali kezelés szükséges.

Klinikai vizsgálatokban a betegek többségénél a vizsgálat megkezdésekor 3/4-es fokozatú myelosuppressio állt fenn. A vizsgálat megkezdésekor 2-es fokozatú eltérést mutató betegek körében a myelosuppressio súlyosbodását a legtöbb betegnél megfigyelték, illetve gyakrabban figyelték meg, mint a vizsgálat megkezdésekor 1-es vagy 0-as fokozatú eltérést mutató betegeknél. A Decitabin EVER Pharma által okozott myelosuppressio reverzibilis. A teljes vérképet és a thrombocytaszámot rendszeresen, ahogy az klinikailag indokolt, illetve mindegyik kezelési ciklus előtt ellenőrizni kell. Myelosuppressio vagy szövődményeinek fennállása esetén a Decitabin EVER Pharma-kezelés megszakítható és/vagy szupportív kezelést lehet kezdeni (lásd 4.2 és 4.8 pont).

Légzőrendszeri, mellkasi és mediastinalis betegségek és tünetek
Fertőzéses etiológia jeleit nem mutató interstitialis tüdőbetegség (interstitial lung disease, ILD) eseteit (beleértve a tüdőgyulladássá és tüdőfibrosissá alakuló pulmonalis infiltrátumokat is) jelentették decitabinnal kezelt betegeknél. Az ILD kizárása érdekében körültekintő kivizsgálás szükséges az olyan betegeknél, akiknél a pulmonalis tünetek hirtelen kialakulása vagy megmagyarázhatatlan súlyosbodása következik be. Ha az ILD diagnózisa megerősítésre kerül, megfelelő kezelést kell kezdeni (lásd 4.8 pont).

Májkárosodás
Májkárosodásban szenvedő betegeknél a gyógyszer alkalmazását nem vizsgálták. A Decitabin EVER Pharma-t elővigyázatossággal kell alkalmazni májkárosodásban szenvedő betegeknél, és azoknál, akiknél májkárosodásra utaló jelek vagy tünetek alakulnak ki. Májfunkciós vizsgálatokat kell végezni a terápia megkezdése előtt, illetve minden kezelési ciklus előtt, valamint ahogy az klinikailag indokolt (lásd 4.2 és 5.2 pont).

Vesekárosodás
Súlyos vesekárosodásban szenvedő betegeknél a gyógyszer alkalmazását nem vizsgálták. A Decitabin EVER Pharma-t elővigyázatossággal kell alkalmazni súlyos vesekárosodásban szenvedő betegeknél (kreatinin-clearance [CrCl] <30 ml/perc). Vesefunkciós vizsgálatokat kell végezni a terápia megkezdése előtt, illetve minden kezelési ciklus előtt, valamint ahogy az klinikailag indokolt (lásd 4.2 pont).

Szívbetegség
Azokat a betegeket, akiknek a kórtörténetében súlyos pangásos szívelégtelenség vagy klinikailag instabil szívbetegség szerepelt, kizárták a klinikai vizsgálatokból, ezért a Decitabin EVER Pharma biztonságossága és hatásossága ezeknél a betegeknél nem igazolt. Cardialis decompensatióval járó cardiomyopathia eseteit jelentették a forgalomba hozatalt követően, amelyek bizonyos esetekben a kezelés megszakítását, a dóziscsökkentést vagy a korrekciós kezelést követően reverzibilisek voltak. A betegeket, különösképpen azokat, akiknek a kórtörténetében szívbetegség szerepel, monitorozni kell a szívelégtelenség jeleinek és tüneteinek észlelése érdekében.

Differenciálódási szindróma
Differenciálódási szindróma (más néven retinsav-szindróma) eseteit jelentették decitabint kapó betegeknél. A differenciálódási szindróma halálos kimenetelű is lehet (lásd 4.8 pont). A differenciálódási szindrómára utaló jelek vagy tünetek első megjelenésekor nagy dózisú, intravénás kortikoszteroid-kezelés és hemodinamikai monitorozás mérlegelendő. A tünetek rendeződéséig a Decitabin EVER Pharma-kezelés átmeneti felfüggesztése megfontolandó, és a terápia újrakezdése esetén elővigyázatosság javasolt.

Segédanyagok
Ez a gyógyszer 0,5 mmol káliumot tartalmaz injekciós üvegenként. Az intravénás infúziós oldat elkészítése és hígítása után a készítmény kevesebb mint 1 mmol (39 mg) káliumot tartalmaz adagonként, azaz gyakorlatilag „káliummentes”.
Ez a gyógyszer 0,29 mmol (6,67 mg) nátriumot tartalmaz injekciós üvegenként. Az intravénás infúziós oldat elkészítése és hígítása után a készítmény 13,8–138 mg (0,6–6 mmol) nátriumot tartalmaz adagonként (az infúziós oldat hígításához használt oldószertől függően), ami megfelel a WHO által ajánlott maximális napi 2 g nátriumbevitel 0,7–7%-ának felnőtteknél.

4.5. Gyógyszerkölcsönhatások és egyéb interakciók

A decitabinnal hivatalosan nem végeztek klinikai gyógyszerinterakciós vizsgálatokat. Fennáll a gyógyszerkölcsönhatás lehetősége olyan hatóanyagokkal, amelyeket szintén az – intracelluláris foszfokinázok révén megvalósuló – szekvenciális foszforiláció aktivál és/vagy amelyeket a decitabin inaktiválásában résztvevő enzimek metabolizálnak (pl. citidin-dezamináz). Következésképpen az ilyen hatóanyagok és a decitabin egyidejű adásakor elővigyázatosság szükséges.

Az együtt alkalmazott gyógyszerek hatása a decitabinra
A citokróm (CYP) P450-hez kapcsolódó metabolikus interakciók nem várhatóak, mivel a decitabin metabolizmusa nem ezen az enzimrendszeren, hanem oxidatív dezamináción keresztül zajlik.

A decitabin hatása az együtt alkalmazott gyógyszerekre
Mivel a decitabin in vitro plazmafehérjéhez kötődése alacsony (1%), nem valószínű, hogy kiszorítaná az egyidejűleg alkalmazott gyógyszereket a fehérjekötődésükről. A decitabint in vitro a P‑gp mediálta transzport gyenge gátlójának találták, ezért nem várható, hogy hatással lenne az egyidejűleg alkalmazott gyógyszerek P-gp-mediált transzportjára (lásd 5.2 pont).

4.6. Termékenység, terhesség és szoptatás

Fogamzóképes nők / Fogamzásgátlás férfiak és nők esetében
A decitabin genotoxicitási potenciálja (lásd 5.3 pont) miatt a fogamzóképes nőknek hatékony fogamzásgátlást kell alkalmazniuk, és kerülniük kell a teherbe esést a Decitabin EVER Pharma-kezelés alatt és a kezelés befejezését követően még 6 hónapig. A Decitabin EVER Pharma-kezelés alatt és a kezelés befejezését követően 3 hónapig a férfiaknak is hatékony fogamzásgátlást kell alkalmazniuk, és ajánlott a gyermeknemzés elkerülése (lásd 5.3 pont).

A decitabin hormonális fogamzásgátlókkal történő együttes alkalmazását nem vizsgálták.

Terhesség
A decitabin terhes nőknél történő alkalmazásáról nincsenek megfelelő adatok. A vizsgálatokban kimutatták, hogy a decitabin teratogén patkányoknál és egereknél (lásd 5.3 pont). Embernél a potenciális kockázat nem ismert. Állatokkal végzett vizsgálatok eredményei és a hatásmechanizmus alapján a Decitabin EVER Pharma nem alkalmazható terhesség alatt és olyan fogamzóképes nőknél, akik nem alkalmaznak hatékony fogamzásgátlást. A kezelés megkezdése előtt minden fogamzóképes nőnek terhességi tesztet kell végeznie. Ha a Decitabin EVER Pharma-t terhesség alatt alkalmazzák, vagy ha a beteg teherbe esik, amikor ezt a gyógyszert kapja, a beteget fel kell világosítani a magzatra gyakorolt lehetséges kockázatról.

Szoptatás
Nem ismert, hogy a decitabin, illetve metabolitjai kiválasztódnak-e az anyatejbe. A Decitabin EVER Pharma ellenjavallt a szoptatás időszakában, ezért a szoptatást abba kell hagyni, ha ezzel a gyógyszerrel történő kezelésre van szükség (lásd 4.3 pont).

Termékenység
A decitabin termékenységre gyakorolt hatásáról nem állnak rendelkezésre humán adatok. Állatokkal végzett, nem klinikai jellegű vizsgálatokban a decitabin megváltoztatja a hímek termékenységét, valamint mutagén is. A Decitabin EVER Pharma-kezelés következtében esetlegesen fellépő meddőség miatt javasolni kell, hogy a férfiak a spermakonzerválással, a fogamzóképes nők a petesejtfagyasztással kapcsolatos tanácsadást keressék fel a kezelés megkezdése előtt.

4.7. A készítmény hatásai a gépjárművezetéshez és a gépek kezeléséhez szükséges képességekre

A Decitabin EVER Pharma közepes mértékben befolyásolja a gépjárművezetéshez és a gépek kezeléséhez szükséges képességeket. A betegeket fel kell világosítani arról, hogy nemkívánatos hatásokat, például anaemiát tapasztalhatnak a kezelés alatt. Ezért gépjárművezetéskor vagy gépek kezelésekor óvatosság ajánlott.

4.8. Nemkívánatos hatások, mellékhatások

A biztonságossági profil összefoglalása
A leggyakoribb (≥35%), jelentett gyógyszer-mellékhatások a láz, az anaemia és a thrombocytopenia.

A leggyakoribb (≥ 20%), 3-4-es fokozatú gyógyszer-mellékhatások a pneumonia, a thrombocytopenia, a neutropenia, a lázas neutropenia és az anaemia voltak.

Klinikai vizsgálatokban a decitabinnal kezelt betegek 30%-ánál, illetve a komparátor kezelési karon a betegek 25%-ánál jelentkezett a kezelés alatt vagy a vizsgálati készítmény utolsó adagját követő 30 napon belül halálos kimenetelű mellékhatás.

A decitabin kezelési csoportban a kezelés mellékhatás miatti megszakításának incidenciája nagyobb volt a nők, mint a férfiak esetében (43% versus 32%).

A mellékhatások táblázatos összefoglalása
A 293, decitabinnal kezelt, AML-ben szenvedő betegnél jelentett mellékhatásokat az 1. táblázat összegzi. A következő táblázat az AML klinikai vizsgálataiból és a forgalomba hozatalt követően szerzett tapasztalatokból származó adatokat tartalmazza. A mellékhatások gyakorisági kategória szerint vannak felsorolva. A gyakorisági kategóriák meghatározása: nagyon gyakori (≥1/10), gyakori (≥1/100 – <1/10), nem gyakori (≥1/1000 – <1/100), ritka (≥1/10 000 – <1/1000), nagyon ritka (<1/10 000), nem ismert (a gyakoriság a rendelkezésre álló adatokból nem állapítható meg).

Az egyes gyakorisági kategóriákon belül a mellékhatások csökkenő súlyosság szerint kerülnek megadásra.

1. táblázat: Decitabinnal összefüggő mellékhatások
	Szervrendszeri kategória
	Gyakoriság,
összes (bármely)
fokozat
	Gyógyszer-mellékhatások
	Gyakoriság

	
	
	
	Összes (bármely)
fokozata
(%)
	3-4-es
fokozata
(%)

	Fertőző betegségek és
parazitafertőzések
	nagyon
gyakori
	pneumonia*
	24
	20

	
	
	húgyúti fertőzés*
	15
	7

	
	
	minden további (vírus-, bakteriális és gombás) fertőzés*, b, c, d
	63
	39

	
	gyakori
	szeptikus sokk*
	6
	4

	
	
	szepszis*
	9
	8

	
	
	sinusitis
	3
	1

	Jó-, rosszindulatú és
nem meghatározott
daganatok (beleértve a
cisztákat és polipokat
is)
	nem ismert
	differenciálódási
szindróma
	nem ismert
	nem ismert

	Vérképzőszervi és
nyirokrendszeri
betegségek és tünetek
	nagyon
gyakori
	lázas neutropenia*
	34
	32

	
	
	neutropenia*
	32
	30

	
	
	thrombocytopenia*, e
	41
	38

	
	
	anaemia
	38
	31

	
	
	leukopenia
	20
	18

	
	nem gyakori
	pancytopenia*
	<1
	<1

	Immunrendszeri
betegségek és tünetek
	gyakori
	túlérzékenység, beleértve
az anaphylaxiás reakciót isf
	1
	<1

	Anyagcsere- és
táplálkozási betegségek
és tünetek
	nagyon
gyakori
	hyperglykaemia
	13
	3

	Idegrendszeri
betegségek és tünetek
	nagyon
gyakori
	fejfájás
	16
	1

	Szívbetegségek és a
szívvel kapcsolatos
tünetek
	nem gyakori
	cardiomyopathia
	<1
	<1

	Légzőrendszeri,
mellkasi és
mediastinalis
betegségek és tünetek
	nagyon
gyakori
	orrvérzés
	14
	2

	
	nem ismert
	interstitialis tüdőbetegség
	nem ismert
	nem ismert

	Emésztőrendszeri
betegségek és tünetek
	nagyon
gyakori
	hasmenés
	31
	2

	
	
	hányás
	18
	1

	
	
	hányinger
	33
	<1

	
	gyakori
	stomatitis
	7
	1

	
	nem ismert
	enterocolitis, beleértve a
neutropeniás colitist is,
typhlitis*
	nem ismert
	nem ismert

	Máj- és epebetegségek, illetve tünetek
	nagyon
gyakori
	rendellenes májfunkció
	11
	3

	
	gyakori
	hyperbilirubinaemiag
	5
	<1

	A bőr és a bőr alatti
szövet betegségei és
tünetei
	nem gyakori
	akut lázas neutrophil
dermatosis
(Sweet-szindróma)
	<1
	NA

	Általános tünetek, az
alkalmazás helyén
fellépő reakciók
	nagyon
gyakori
	láz
	48
	9


a Az egyesült államokbeli Nemzeti Rákkutató Intézet (National Cancer Institute) a mellékhatásokra vonatkozó, közös terminológiai kritériumai (Common Terminology Criteria for Adverse Events. CTCAE) szerinti legsúlyosabb fokozat
b kivéve: pneumonia, húgyúti fertőzés, szepszis, szeptikus sokk és sinusitis.
c A leggyakrabban jelentett „további fertőzés” a DACO-016 vizsgálatban: oralis herpes, oralis candidiasis, pharyngitis, felső légúti fertőzés, cellulitis, bronchitis, nasopharyngitis.
d Beleértve a fertőzéses eredetű enterocolitist is.
e Beleértve a thrombocytopeniához társuló vérzést, beleértve a halálos eseteket is.
f A következő preferált kifejezéseket foglalja magában: túlérzékenység, gyógyszer-túlérzékenység, anaphylaxiás reakció, anaphylaxiás sokk, anaphylactoid reakció, anaphylactoid sokk.
g AML-ben és myelodysplasiás szindrómában (MDS) végzett klinikai vizsgálatokban a hyperbilirubinaemia jelentési gyakorisága 11% volt az összes (bármely) fokozatra és 2% a 3-4-es fokozatra.
* Beleértve a halálos kimenetelű eseteket is.
NE = nem értelmezhető

Kiválasztott mellékhatások leírása

Hematológiai mellékhatások
A Decitabin EVER Pharma-kezeléssel összefüggő, leggyakrabban jelentett hematológiai mellékhatások közé a következők tartoztak: lázas neutropenia, thrombocytopenia, neutropenia, anaemia és leukopenia.

A decitabinnal kezelt betegeknél súlyos, vérzéssel összefüggő mellékhatásokat jelentettek, amelyek közül néhány halálos kimenetelű volt, ilyen a súlyos thrombocytopeniával összefüggő központi idegrendszeri vérzés (2%) és a gastrointestinalis vérzés (2%).

A hematológiai mellékhatásokat a teljes vérkép rutinszerű ellenőrzésével, illetve szupportív kezelés korai alkalmazásával kell kezelni. A szupportív kezelések közé tartozik neutropenia esetén a profilaktikus antibiotikum-alkalmazás és/vagy a növekedési faktorok (pl. G-CSF) adása, anaemia vagy thrombocitopenia esetén a transzfúzió alkalmazása – a szakmai ajánlásoknak megfelelően. Azokat a helyzeteket, amikor a decitabin-kezelést késleltetni kell, lásd a 4.2 pontban.

Fertőző betegségek és parazitafertőzések
A decitabinnal kezelt betegeknél fertőzéssel összefüggő, súlyos, akár halálos kimenetelű mellékhatásokat jelentettek, úgymint szeptikus sokk, szepszis, pneumonia és további (vírus-, bakteriális és gombás) fertőzések.

Emésztőrendszeri betegségek és tünetek
A decitabin-kezelés alatt enterocolitist, beleértve a neutropeniás colitist is, valamint typhlitist jelentettek. Az enterocolitis szeptikus szövődményekhez vezethet, és halálos kimenetelű is lehet.

Légzőrendszeri, mellkasi és mediastinalis betegségek és tünetek
Fertőzéses etiológia jeleit nem mutató interstitialis tüdőbetegség (interstitial lung disease, ILD) eseteit (beleértve a tüdőgyulladássá és tüdőfibrosissá alakuló pulmonalis infiltrátumokat is) jelentették decitabinnal kezelt betegeknél.

Differenciálódási szindróma
Differenciálódási szindróma (más néven retinsav-szindróma) eseteit jelentették decitabint kapó betegeknél. A differenciálódási szindróma halálos kimenetelű is lehet, a tünetek és a klinikai leletek a következők lehetnek: respirációs distressz, pulmonalis infiltrátumok, láz, bőrkiütés, tüdőödéma, perifériás ödéma, gyors testtömeg-növekedés, pleuralis effusio, pericardialis effusio, hypotensio és veseműködési zavar. A differenciálódási szindróma kialakulhat leukocytosissal egyidejűleg vagy anélkül. Kapillárisszivárgás szindróma és coagulopathia szintén előfordulhat (lásd 4.4 pont).

Gyermekek és serdülők
A gyermekekre és serdülőkre vonatkozó biztonságossági értékelés egy I/II. fázisú vizsgálat korlátozott biztonságossági adatmennyiségén alapul. A vizsgálatban a decitabin farmakokinetikáját, biztonságosságát és hatásosságát értékelték relabáló vagy refrakter AML-ben szenvedő (1–14 éves) gyermekeknél (n = 17) (lásd 5.1 pont). Nem figyeltek meg új biztonságossági szignált ebben a gyermekek körében végezett vizsgálatban.

Feltételezett mellékhatások bejelentése
A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni.
Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül.

4.9. Túladagolás

Nincs közvetlen tapasztalat a humán túladagolással kapcsolatban, és nincs ismert antidotum sem. Azonban az irodalomban közzétett korai klinikai vizsgálatban fokozott myelosuppressiót (beleértve a prolongált neutropeniát és thrombocytopeniát is) jelentettek a jóváhagyott terápiás adag több mint 20‑szorosánál. A toxicitás valószínűleg a mellékhatások súlyosbodásaként, elsősorban myelosuppressióként manifesztálódik. A túladagolást szupportív terápiával kell kezelni.


5. FARMAKOLÓGIAI TULAJDONSÁGOK

5.1. Farmakodinámiás tulajdonságok

Farmakoterápiás csoport: Daganatellenes szerek, antimetabolitok, pirimidin-analógok, ATC-kód:
L01BC08

Hatásmechanizmus
A decitabin (5-aza-2-deoxicitidin) egy citidin-deoxinukleozid-analóg, amely kis dózisban szelektíven gátolja a DNS-metiltranszferázt, a gén promoterének hipometilációját eredményezve, ami a tumorszuppresszor gének reaktivációjával járhat; ez cellularis differenciálódást vagy sejtöregedést indukál, amelyet majd programozott sejthalál követ.

Klinikai tapasztalat
A decitabin alkalmazását egy nyílt elrendezésű, randomizált, multicentrikus, III. fázisú vizsgálatban (DACO-016) tanulmányozták újonnan diagnosztizált – a WHO besorolása szerinti – de novo vagy szekunder AML-ben szenvedő betegeknél. A decitabint (n = 242) más, a kezelőorvos javaslata alapján a beteg választása szerinti kezeléssel (treatment choice, TC, n = 243) hasonlították össze, amely vagy az önmagában alkalmazott szupportív kezelés (n = 28; 11,5%) vagy a naponta egyszer, subcutan adott 20 mg/m2 citarabin (n = 215; 88,5%) volt, 10 egymást követő napon, 4 hetente ismételve. A decitabint egyórás intravénás infúzióban adták 20 mg/m2-es adagban naponta egyszer, 5 egymást követő napon, 4 hetente ismételve.

A standard indukciós kemoterápiára alkalmasnak tartott betegeket nem vonták be a vizsgálatba, amint azt a következő kiindulási jellemzők mutatják. A beválasztás szerinti (intent-to-treat, ITT) populációban a medián életkor 73 év volt (tartomány: 64–91 év). A vizsgálat megkezdésekor a betegek 36%-ánál állt fenn rossz prognózisú citogenetikai kockázat. A többi betegnél a citogetikai kockázat közepes prognózisú volt. Kedvező prognózisú citogenetika esetén a betegeket nem vonták be a vizsgálatba. A betegek 25%-ánál az ECOG-teljesítménystátusz ≥2 volt. A vizsgálati alanyok 81%-ának volt jelentős társbetegsége (pl. fertőzés, szívbetegség, tüdőbetegség). A decitabinnal kezelt betegek közül 209 beteg (86,4%) tartozott a fehér rasszhoz és 33 beteg (13,6%) volt ázsiai.

A vizsgálat elsődleges végpontja a teljes túlélés volt. A másodlagos végpont a teljes remisszió aránya volt, amit független szakértő értékelt. A progressziómentes túlélés és eseménymentes túlélés harmadlagos végpontok voltak.

Az ITT populációban a medián teljes túlélés 7,7 hónap volt a decitabinnal kezelteknél, míg 5,0 hónap a TC karon kezelteknél (relatív hazárd [HR] 0,85; 95%-os CI: 0,69; 1,04, p = 0,1079). A különbség nem érte el a statisztikai szignifikancia szintjét, habár a túlélés tendenciája javuló volt: a halálozás kockázata 15%-kal csökkent a decitabin-karon (1. ábra). Amikor cenzorálást végeztek a potenciális következő, betegségmódosító kezelés szempontjából (úgymint indukciós kemoterápia vagy hipometiláló szer), a teljes túlélés elemzése a decitabin-karon levőknél a halálozási kockázat 20%-os csökkenését mutatta (HR = 0,80, [95%-os CI: 0,64; 0,99], p-érték = 0,0437).

1. ábra: Teljes túlélés (ITT populáció)

N	Halálozás (%)	Medián	95%-os CI
Decitabin	242	197 (81)	7,7	(6,2; 9,2)
Összes TC	243	199 (82)	5,0	(4,3; 6,3)
80Élő vizsgálati alanyok százaléka


	HR (95%-os CI): 0,85 (0,69; 1,04)
	Log-rank p-érték: 0,1079

A túlélési adatok további egy évvel később végzett értékelésekor a decitabin hatása a teljes túlélésre klinikai javulást mutatott a TC karhoz képest (7,7 hónap vs. 5,0 hónap, relatív hazárd = 0,82 [95%-os CI: 0,68; 0,99], nominális p-érték = 0,0373, 2. ábra).

2. ábra: A teljes túlélés érett adatainak elemzése (ITT populáció)

HR (95%-os CI):	0,.82 (0,68; 0,99)
Log-rank p-érték:	0,0373

Az ITT populáció első elemzése alapján statisztikailag szignifikáns különbség volt a teljes remissziót elérők arányában (CR + CRp) a decitabin-kar betegeinek a javára, 17,8% (43/242) a TC-karhoz képest, 7,8% (19/243). A kezelési különbség 9,9% (95%-os CI: 4,07; 15,83), p = 0,0011 volt. A CR-t vagy CRp-t elérő betegeknél a legjobb válaszig eltelt medián idő 4,3 hónap, a legjobb válasz medián időtartama 8,3 hónap volt. A progressziómentes túlélés szignifikánsan hosszabb volt a decitabin-karon lévő betegeknél: 3,7 hónap (95%-os CI: 2,7; 4,6), míg a TC-kar betegeinél 2,1 hónap (95%-os CI: 1,9; 3,1), relatív hazárd 0,75 (95%-os CI: 0,62; 0,91), p = 0,0031.
Ezeket az eredményeket, valamint a további végpontokat a 2. táblázat mutatja.

2. táblázat: A DACO-016 vizsgálat egyéb hatásossági végpontjai (ITT populáció)
	
Végpont
	Decitabin

n = 242
	TC
(összetett csoport)
n = 243
	
p-érték

	CR + CRp
	43 (17,8%)
	19 (7,8%)
	0,0011

	
	OR = 2,5
(1,40; 4,78)b
	

	CR
	38 (15,7%)
	18 (7,4%)
	-

	EFSa
	3,5
(2,5; 4,1)b
	2,1
(1,9; 2,8)b
	0,0025

	
	HR = 0,75
(0,62; 0,90)b
	

	PFSa
	3,7
(2,7; 4,6)b
	2,1
(1,9; 3,1)b
	0,0031

	
	HR = 0,75
(0,62; 0,91)b
	




CR = teljes remisszió; CRp = teljes remisszió részleges thrombocytaszám-rendeződéssel;
EFS (event-free survival) = eseménymentes túlélés; PFS (progression-free survival) = progressziómentes túlélés;
OR (odds ratio) = esélyhányados; HR (hazard ratio) = relatív hazárd
- = nem értékelhető
a medián, hónapban megadva
b 95%-os konfidenciaintervallum

A teljes túlélés és a teljes remisszió aránya az előzetesen meghatározott, a betegséggel összefüggő jellemző szerinti alcsoportokban (pl. citogenetikai kockázat, Eastern Cooperative Oncology Group [ECOG-] pontszám, életkor, az AML típusa és a vizsgálat megkezdésekor mért csontvelői blasztszám) összhangban volt a teljes vizsgálati populáció eredményeivel.

A decitabin alkalmazását kezdeti kezelésként is értékelték egy nyílt elrendezésű, egykarú, II. fázisú vizsgálatban (DACO-017), 55, a WHO-besorolás szerint AML-ben szenvedő, 60 évesnél idősebb betegnél. Az elsődleges végpont a teljes remisszió (complete remission, CR) aránya volt, amelyet független szakértő értékelt. A vizsgálat másodlagos végpontja a teljes túlélés volt. A decitabint egyórás intravénás infúzióban, 20 mg/m2-es dózisban adagolták naponta egyszer, 5 egymást követő napon, 4 hetenként ismételve. Az ITT populáció elemzésekor 23,6%-os (95%-os CI: 13,2; 37) CR arányt figyeltek meg 13/55 decitabinnal kezelt betegnél. A CR-ig eltelt medián idő 4,1 hónap volt, és CR medián időtartama 18,2 hónap volt. A medián teljes túlélés 7,6 hónap (95%-os CI: 5,7; 11,5) volt az ITT populációban.

A decitabin hatásosságát és biztonságosságát akut promyelocytás leukaemiában vagy központi idegrendszeri leukaemiában szenvedő betegeknél nem vizsgálták.

Gyermekek és serdülők
Egy nyílt elrendezésű, multicentrikus, I/II. fázisú vizsgálat értékelte a decitabin biztonságosságát és hatásosságát, citarabinnal történő szekvenciális alkalmazás esetén, legalább 1 hónapos, de a 18. életévet be nem töltött, relabáló vagy refrakter AML-ben szenvedő gyermekeknél és serdülőknél. Összesen 17 beteget vontak be, akik ebben a vizsgálatban 20 mg/m2 decitabint kaptak, közülük 9 beteg 1 g/m2 dózisban, 8 beteg a maximálisan tolerálható 2 g/m2 dózisban kapta a citarabint. Minden betegnél megszakították a vizsgálati kezelést. A kezelés megszakításának az okai a következők voltak: a betegség progressziója (12 beteg [70,6%]), a beteg transzplantációra küldése (3 beteg [17,6%]), a vizsgáló döntése (1 beteg [5,9%]) és „egyéb” (1 beteg [5.9%]). A jelentett mellékhatások összhangban álltak a decitabin felnőtteknél megismert biztonságossági profiljával (lásd 4.8 pont). Mivel a vizsgálat eredményei negatívak, a decitabin nem alkalmazható 18 évesnél fiatalabb, AML-ben szenvedő gyermekeknél és serdülőknél: a hatásosság nem igazolt (lásd 4.2 pont).

5.2. Farmakokinetikai tulajdonságok

A decitabin populációs farmakokinetikai paramétereit 3 klinikai vizsgálatból összesítették, amelyeket 45, AML-ben szenvedő vagy myelodysplasiás (MDS) betegen végeztek, 5 napos kezelési rend alkalmazásával. Minden vizsgálatban az első kezelési ciklus 5. napján értékelték a decitabin populációs farmakokinetikáját.

Eloszlás
A decitabin farmakokinetikáját 1 órás intravénás infúzióban történt beadás után, lineáris, két kompartmentes modellel írták le; a centrális kompartmentből való gyors kiürülés és a perifériás térből való viszonylag lassú eloszlás jellemezte. Egy átlagos beteg (70 kilogrammos testtömeg/1,73 m2-es testfelszín) esetén a decitabin farmakokinetikai paramétereit a 3. táblázat tartalmazza

3.táblázat: A populációs farmakokinetikai analízis összegzése egy átlagos beteg esetén, aki naponta 1 órás decitabin infúziót kap 20 mg/m2 adagban, 5 napon át, 4 hetenként
	Paraméter a
	Számított érték
	95%-os CI

	Cmax (ng/ml)
	107
	88,5 – 129

	AUCcum (ng×óra/ml)
	580
	480 – 695

	t1/2 (perc)
	68,2
	54,2 – 79,6

	Vdss (l)
	116
	84,1 – 153

	CL (l/óra)
	298
	249 – 359


c A teljes adag ciklusonként 100 mg/m2 volt.

A decitabin lineáris farmakokinetikát mutat és – az intravénás infúzió beadását követően – a dinamikus egyensúlyi állapotbeli koncentrációt 0,5 órán belül eléri. A szimulációs modell szerint a farmakokinetikai paraméterek nem függtek az időtől (azaz nem változtak ciklusról ciklusra), és nem figyeltek meg akkumulációt ezen adagolási rend mellett. A decitabin plazmafehérjéhez kötődése elhanyagolható (<1%). A decitabin Vdss-je daganatos betegeknél nagy, ami arra utal, hogy a perifériás szövetekben is eloszlik. Nincs arra vonatkozó bizonyíték, hogy ez függene a kortól, a kreatinin-clearance-től, az összbilirubinszinttől vagy a betegségtől.

Biotranszformáció
A decitabint intracellulárisan, szakaszos foszforizációval foszfokinázok aktiválják a megfelelő trifoszfáttá, amelyet azután a DNS-polimeráz beépít a láncba. In vitro metabolikus adatok és humán tömegegyensúlyi vizsgálatok eredményei arra utalnak, hogy a citokróm P450 rendszer nem vesz részt a decitabin metabolizmusában. A metabolizmus elsődleges útvonala valószínűleg a citidin-dezaminázzal történő dezaminálás a májban, a vesében, a bélhámsejtekben és a vérben. A humán tömegegyensúlyi vizsgálatok eredményei azt mutatták, hogy a változatlan decitabin a plazma teljes radioaktivitásának megközelítőleg 2,4%-áért felel. A fő keringő metabolitok nem tűnnek farmakológiailag aktívnak. Ezen metabolitok jelenléte a vizeletben – a magas teljestest-clearance-szel és az alacsony, a vizelettel változatlan formában történő decitabin-ürüléssel (az adag kb. 4%-a) együtt – arra utal, hogy a decitabin számottevően metabolizálódik in vivo. In vitro vizsgálatok azt mutatták ki, hogy a decitabin a maximális terápiás adag 20-szorosát meghaladó plazmakoncentrációig (cmax) nem gátolja és nem indukálja a CYP450 enzimeket. Ennélfogva a CYP mediálta gyógyszerek metabolizmusával történő interakció nem várható; és nem valószínű, hogy a decitabin kölcsönhatásba lép az ezen az úton metabilizálódó hatóanyagokkal. Továbbá az in vitro adatok azt mutatják, hogy a decitabin gyenge szubsztrátja a P-gp-nek.

Elimináció
A daganatos betegeknél az intravénás beadást követő átlagos plazmaclearance >200 l/óra volt, mérsékelt, egyének közötti variabilitással (a variációs koefficiens kb. 50%). A decitabin eliminációjában, úgy tűnik, csak kis szerepet játszik a változatlan formájú ürülés.

Egy tömegegyensúlyi vizsgálat eredményei azt mutatták, hogy a daganatos betegeknek beadott radioaktív 14C-decitabin 90%-a (4% változatlan formában) a vizelettel választódik ki.

A különleges betegcsoportokra vonatkozó további információk
A vese- vagy májkárosodásnak, a nemnek, az életkornak vagy a rassznak a decitabin farmakokinetikájára gyakorolt hatását hivatalosan nem vizsgálták. A különleges betegcsoportokra vonatkozó információt a fent ismertetett 3 vizsgálat farmakokinetikai adataiból és egy, MDS-es betegekkel végzett I. fázisú vizsgálatból származtatták (N = 14; 15 mg/m2 3 órán át, nyolcóránként, 3 napig).

Idősek
A populációs farmakokinetikai elemzés azt mutatta, hogy a decitabin farmakokinetikája nem függ az életkortól (vizsgált életkortartomány 40–87 év; a mediánérték 70 év volt).

Gyermekek és serdülők
A decitabin populációs farmakokinetikai elemzése azt mutatta, hogy testméretre átszámolva nincs különbség a decitabin farmakokinetikájában az AML-ben szenvedő gyermek és serdülő betegek és az AML-ben vagy MDS-ben szenvedő felnőtt betegek között.

Nem
A decitabin populációs farmakokinetikai elemzése nem mutatott semmilyen klinikailag releváns különbséget a férfiak és nők között.

Rassz
A legtöbb vizsgált beteg fehér bőrű volt. Ennek ellenére a decitabin populációs farmakokinetikai elemzése azt mutatta, hogy a rassznak nincs nyilvánvaló hatása a decitabin expozícióra.

Májkárosodás
A decitabin farmakokinetikáját hivatalosan nem vizsgálták májkárosodásban szenvedő betegeknél. Egy humán tömegegyensúlyi vizsgálat és a fent ismertetett in vitro vizsgálatok eredményei azt mutatták, hogy a CYP enzimek valószínűleg nem játszanak szerepet a decitabin metabolizmusában. Továbbá a populációs farmakokinetikai elemzésből származó, korlátozott adatmennyiség arra utalt, hogy az összbilirubinszint széles értéktartománya ellenére nincs az összbilirubinszinttől jelentősen függő farmakokinetikai paraméter. Ennélfogva a májkárosodásban szenvedő betegek esetén nem valószínű a decitabin-expozícióra gyakorolt hatás.

Vesekárosodás
A decitabin farmakokinetikáját hivatalosan nem vizsgálták vesekárosodásban szenvedő betegeknél. A decitabin korlátozott mennyiségű adatának populációs farmakokinetikai elemzése arra utalt, hogy nincs a normalizált kreatinin-clearance-től (ami a veseműködés jelzője) jelentősen függő farmakokinetikai paraméter. Ennélfogva a vesekárosodásban szenvedő betegek esetén nem valószínű a decitabin-expozícióra gyakorolt hatás.

5.3. A preklinikai biztonságossági vizsgálatok eredményei

Karcinogenitási vizsgálatokat hivatalosan nem végeztek a decitabinnal. A szakirodalomból származó bizonyítékok arra utalnak, hogy a decitabinnak van karcinogén potenciálja. A hozzáférhető in vitro és in vivo vizsgálatok adatai megfelelő mennyiségű bizonyítékot szolgáltatnak arról, hogy a decitabinnak genotoxikus potenciálja van. A szakirodalomból származó adatok arra is utalnak, hogy a decitabin a szaporodási ciklus minden szakaszára ártalmas, beleértve a fertilitást, az embryofoetalis fejlődést és a postnatalis fejlődést. A patkányokkal és nyulakkal végzett több ciklusos, ismételt adagolású dózistoxicitási vizsgálatok azt mutatták, hogy az elsődleges toxicitás a myelosuppressio volt, beleértve a csontvelőre kifejtett hatást, amely a kezelés felfüggesztésekor reverzibilisnek bizonyult. Gastrointestinalis toxicitást is megfigyeltek, valamint testicularis atrophiát a hímeknél, ami nem szűnt meg a gyógyulási időszak alatt. A decitabin adása hasonló általános toxicitást mutatott az újszülött/fiatal patkányoknál, mint az időseb egyedeknél. Az újszülött/fiatal patkányok kezelése myelosuppressiót előidéző adagokkal nem volt hatással a neurobiológiai viselkedésre, a fejlődésre és a szaporodási képességre. Lásd 4.2 pont, gyermekekre és serdülőkre vonatkozó információk.


6. GYÓGYSZERÉSZETI JELLEMZŐK

6.1. Segédanyagok felsorolása

kálium-dihidrogén-foszfát (E340)
nátrium-hidroxid (E524)
sósav (a pH beállításához)

6.2. Inkompatibilitások

Ez a gyógyszer kizárólag a 6.6 pontban felsorolt gyógyszerekkel keverhető.

6.3. Felhasználhatósági időtartam

Bontatlan injekciós üveg:
2 év.

Elkészített és hígított oldat:
A koncentrátumot (amelyet a por 10 ml steril injekcióhoz való vízzel történő feloldásával kapunk) elkészítésétől számítva 15 percen belül tovább kell hígítani hűtött (2 °C – 8 °C) infúziós folyadékokkal. A beadást megelőzően az elkészült hígított intravénás infúziós oldat 2 °C – 8 °C-on legfeljebb 7 órán át, majd szobahőmérsékleten (20 °C – 25 °C) legfeljebb 3 órán át tárolható.

Mikrobiológiai szempontból a készítményt azonnal fel kell használni, kivéve, ha a felbontás, elkészítés, hígítás módszere kizárja a mikrobiológiai szennyeződés kockázatát. Amennyiben nem használják fel azonnal, a felhasználásig az eltartási idő és a tárolási körülmények a felhasználó felelőssége.

6.4. Különleges tárolási előírások

Legfeljebb 30 C-on tárolandó.
A gyógyszer feloldás és hígítás utáni tárolására vonatkozó előírásokat lásd a 6.3 pontban.

6.5. Csomagolás típusa és kiszerelése

Por színtelen, átlátszó, 20 ml-es, I. típusú injekciós üvegben, szürke klórbutil gumidugóval, alumíniumkupakkal és piros lepattintható védőkupakkal lezárva. Az injekciós üveg 50 mg decitabint tartalmaz. 1 injekciós üveg védőcsomagolásban vagy anélkül, dobozban.

6.6. A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk

Ajánlások a biztonságos kezeléshez
Kerülni kell az oldat bőrrel való érintkezését és védőkesztyűt kell viselni. A citotoxikus gyógyszerek kezelésére vonatkozó standard eljárásokat kell alkalmazni.

Elkészítési folyamat
A port aszeptikusan 10 ml injekcióhoz való vízzel kell feloldani. A feloldás után a koncentrátum megközelítőleg 5 mg decitabint tartalmaz milliliterenként, pH-ja 6,7–7,3. A koncentrátumot elkészítésétől számítva 15 percen belül tovább kell hígítani hűtött infúziós folyadékokkal (9 mg/ml koncentrációjú [0,9%-os] nátrium-klorid oldatos injekció vagy 5%-os glükóz oldatos injekció), 0,15–1,0 mg/ml-es végső koncentrációig. A feloldást követő tárolási időre és körülményekre vonatkozóan lásd a 6.3 pontot.

Feloldás után az oldat tiszta vagy halvány opálos. Az oldat látható szemcséktől, idegen anyagoktól mentes.

A Decitabin EVER Pharma-t nem szabad más gyógyszerekkel együtt, azonos infúziós szereléken át infundálni.

Megsemmisítés
Az injekciós üveg kizárólag egyszeri felhasználásra szolgál. Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírásoknak megfelelően kell végrehajtani.

Megjegyzés:   (két keresztes)
Osztályozás: II./3. csoport
Korlátozott érvényű orvosi rendelvényhez kötött, az egészségügyről szóló 1997. évi CLIV. törvény 3. §-ának ga) pontja szerinti rendelőintézeti járóbeteg-szakellátást vagy fekvőbeteg-szakellátást nyújtó szolgáltatók által biztosított körülmények között alkalmazható gyógyszer (I).


7. A FORGALOMBA HOZATALI ENGEDÉLY JOGOSULTJA

EVER Valinject GmbH
Oberburgau 3
4866 Unterach am Attersee
Ausztria


8. A FORGALOMBA HOZATALI ENGEDÉLY SZÁMA(I)

OGYI-T-24783/01	1×	klórbutil gumidugóval lezárt színtelen, átlátszó, I-es típusú injekciós üvegben


9. A FORGALOMBA HOZATALI ENGEDÉLY ELSŐ KIADÁSÁNAK / MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 2026. augusztus 27.


10. A SZÖVEG ELLENŐRZÉSÉNEK DÁTUMA

2026. augusztus 27.

